Darom

„Darom“ – aplinkosaugos iniciatyva Lietuvoje, prasidėjusi kaip visuotinė tvarkymosi akcija, vėliau išaugusi į ilgalaikį projektą, apimantį įvairias aplinkosaugines veiklas, festivalius ir edukacines kampanijas.  

Šiandien projektas telkia bendruomenes bei verslo įmones ir suteikia galimybes tiek viešoms, tiek privačioms iniciatyvoms – nuo šiukšlių rinkimo iki medelių sodinimo, žaliųjų zonų kūrimo ir bendruomenės vietų tvarkymo. Organizacijos oficialus atstovas Lietuvoje – VšĮ „Mes Darom“. 

Pagrindinis organizacijos tikslas – telkti bendruomenes ir skatinti jas imtis tvarių veiksmų savo aplinkoje. „Mes Darom“ kuria galimybes tiek viešoms, tiek privačioms iniciatyvoms, skirtoms verslo įmonėms, nevyriausybinėms organizacijoms bei vietos bendruomenėms.

2024 metais platformoje užregistruota daugiau nei 220 iniciatyvų.

Per metus vykstančiose veiklose dalyvauja tūkstančiai žmonių, yra surenkamos ir tinkamai utilizuojamos tonos atliekų, taip pat rengiami įvairūs edukaciniai renginiai, stiprinantys visuomenės sąmoningumą ir bendruomeniškumą.

Organizacija taip yra oficiali „World Cleanup Day“ ambasadorė Lietuvoje.

 Istorija 
Akcija startavo 2008 m., po sėkmingos tokio tipo akcijos Estijoje. Pirmojoje akcijoje dalyvavo ~3000 savanorių ir ji savo mastu gerokai nusileido estiškai, tačiau jau 2009 m. akcija buvo masiškesnė nei Estijoje. Ji tapo kasmetine ir pritraukia vis daugiau švarios gamtos entuziastų.

Vėliau akcija pradėta rengti ir kitose šalyse: Latvijoje, Slovėnijoje, Portugalijoje, Brazilijoje, Indijoje, Rusijoje, Ukrainoje, Moldovoje ir kitose valstybėse.

Nuo 2023 m. vienos dienos pavasario akcija transformuota į nuolat veikiančią aplinkosaugos iniciatyvų platformą „Darom kartu“, leidžiančią visuomenei organizuoti veiklas visus metus.

 Veiklos ir iniciatyvos 
Inciatyvų platforma „Darom kartu“ leidžia visiems norintiems registruoti aplinkos tvarkymo ir aplinkosaugos veiklas, kurios gali būti tiek viešos, tiek privačios – pritaikytos tiek bendruomenėms, tiek verslo įmonėms ar organizacijoms. Bendruomenės ir įmonės skatinamos aktyviai prisidėti prie gamtos išsaugojimo ne tik tradiciškai renkant šiukšles, bet ir sodinant medelius bei kitus želdinius, įrengiant žaliąsias zonas, tvarkant bendruomenės viešąsias erdves, organizuojant edukacijas ir diegiant tvarumo sprendimus savo aplinkoje.
miniatiūra|281x281px|Festivalio „Darom prie jūros“ dalyviai
Festivaliai:

 „Darom prie jūros“ – nuo 2021 metų organizuojamas kasmetinis nemokamas aplinkosaugos, edukacijos ir kultūros festivalis pajūryje, skirtas ne tik pramogoms, bet ir praktinėms gamtos išsaugojimo veikloms (pvz., kopų tvirtinimui, atliekų rinkimui).

 „Darom prie ežerų Zarasuose“ – 2024 metais pradėtas organizuoti aplinkosaugos festivalis, orientuotas į gamtai naudingas veiklas ir bendruomenės įtraukimą į aplinkosaugos problemų sprendimą. 

Edukacinės kampanijos:

 „Nuorūka ne sliekas, žuvies nesuviliosi“ ir „Nuorūka ne braškė – vasara nekvepia“ – edukacinės kampanijos, skirtos mažinti aplinkos taršą cigarečių nuorūkomis, aktyviai informuojant visuomenę apie šios problemos mastą ir sprendimo būdus.

Tvarkymosi akcijos ir kampanijos:

 „Iš gamtos – ne tuščiomis“ – nuolat vykstanti iniciatyva, skatinanti žmones kiekvieno pasivaikščiojimo metu rinkti šiukšles ir taip prisidėti prie švaresnės aplinkos.
 „Darom Vilnių žalią!“ – 2025 m. balandžio mėnesį organizuota tvarkymosi akcija Vilniuje, kurioje susirinko per 600 savanorių, kurie padėjo išvalyti daugiau nei 425 000 kv. m. plotą.

 Rezultatai 

 2008 m. gegužės 3 d. – 3000 dalyvių, surinkta ~100 t šiukšlių;
 2009 m. balandžio 18 d. – 70 000 dalyvių, surinkta ~10 000 t šiukšlių;
 2010 m. balandžio 17 d. – 100 000 dalyvių, surinkta ~15 000 t šiukšlių;
 2011 m. balandžio 16 d. – 150 000 dalyvių, surinkta ~5 000 t šiukšlių;
 2012 m. balandžio 21 d. – 210 000 dalyvių, surinkta ~1 500 t šiukšlių;
 2013 m. gegužės 11 d. – 150 000 dalyvių, surinkta ~2 000 t šiukšlių;
 2014 m. balandžio 26 d. – 200 000 dalyvių, surinkta ~2 000 t šiukšlių;
 2015 m. balandžio 25 d. – 250 000 dalyvių, surinkta ~2 000 t šiukšlių.

 Nuorodos 
 Akcijos tinklalapis
 Pasaulinės „Darom“ akcijos tinklalapis

Kategorija:Kasmetiniai renginiai
Kategorija:Tarptautinės aplinkos apsaugos organizacijos
Kategorija:Atliekų tvarkymas ir utilizacija